Agrizzi, medebeskuldigdes vlugtig in handelshofAngelo Agrizzi, voormalige operasionele hoof van die omstrede fasiliteitebestuursgroep Bosasa. (Foto: Itumeleng English/ANA) Angelo Agrizzi, die voormalige bedryfshoof van Bosasa, en vyf medebeskuldigdes het Vrydag vlugtig in die handelshof in Pretoria verskyn. Agrizzi het opslae gemaak toe hy in sy getuienis voor die Zondo-kommissie wat staatskaping ondersoek, verskeie staatsamptenare en politici by onderduimse transaksies betrek het. Agrizzi staan saam met die Bosasa-oudhoofde Andries van Tonder en Frans Vorster, huidige werker Carlos Bonifacio, asook die voormalige finansiële hoof van korrektiewe dienste (DKD) Patrick Gillingham, en die voormalige DKD-hoof Linda Mti, tereg op aanklagte van bedrog en geldwassery. Die aanklagte hou verband met beweerde korrupte ooreenkomste met die DKD. Die saak is tot 24 Oktober uitgestel, omdat daar nog gewag word op die uitspraak van die appèlhof oor die aansoek om likwidasie van twee filiale van African Global Operations (vantevore Bosasa). Dié maatskappye is Sondolo IT en Phezulu Fencing. Die hooggeregshof in Johannesburg het die likwidateurs vroeër toestemming gegee om te appelleer teen ŉ voorlopige bevel wat gemaak is om die besluit om vrywillig gelikwideer te word, ter syde te stel.